Moegheid weens lae yster of vitamien B | rooi rose Moegheid weens lae yster of vitamien B | rooi rose
Hoekom jy meer as 'n pakkie vitamienpille nodig het.
Is ons nie dikwels meer moeg as uitgerus nie? As jy soos ek is, skryf jy 'yster' op jou winkellysie of op jou Wunderlist-app en jy gooi 'n pakkie vitamienpille wat ekstra yster beloof in jou trollie. Moenie! Dit kan presies die verkeerde oplossing wees , sê Jeanie Nel, ADSA-dieetkundige in die Kaap.
"Moenie sommer maar net aanvaar dat jou moegheid te doen het met lae ystervlakke nie. Dit kan ook veroorsaak word deur lae vitamien B-vlakke."
Moet jy dan maar 'n vitamienpil aanskaf wat albei aanvul?
Nee, dit is ook nie 'n goeie plan nie. In die een geval gaan 'n vitamienpil jou niks help nie en net jou geld mors, en in die ander geval kan jy jouself skade aandoen.
Kom ek verduidelik dit so: Gestel jy het 'n vitamien B12-tekort. Dit kan twee oorsake hê, soos dat jy nie genoeg vitamien B12 uit jou dieet kry nie of dat jou liggaam nie hierdie vitamien goed opneem nie.
In die eerste geval sal 'n vitamien B-aanvuller jou help, hoewel 'n dieetkundige jou sal aanraai om liewer klein aanpassings te maak sodat jy meer voedsel wat ryk is aan vitamien B eet.
Maar gestel jy kan eerlikwaar sê jy kry oorgenoeg vitamien B-ryke kosse in omdat jy jou gesondheid oppas en kyk na wat jy eet?
"Jy sal nie glo hoe algemeen dit gebeur nie. 'n Vitamien B-tekort is dikwels juis nie jou skuld weens onverskilligheid oor jou eetgewoontes nie. Die probleem is dat jou liggaam waarskynlik nie vitamien B12 kan opneem nie."
B-vitamiene word deur die sogenaamde intrinsieke faktor in jou maagsappe opgeneem. Van 40jarige ouderdom neem die vlakke hiervan geleidelik af, en teen 60 kan baie mense regtig nie meer genoeg B vitamiene opneem nie.
"Dit beteken dat jou liggaam nie B-vitamiene kan opneem nie, maak dit nie saak hoeveel van hierdie vitamiene jy deur 'n pilletjie of deur kos inkry nie. Jy gaan dit bloot deur jou niere in jou uriene uitskei. Lae vitamien B-vlakke is ook 'n aanduiding van hoë homosisteïenvlakke, wat aan hartsiekte gekoppel kan word."